钦定古今图书集成/历象汇编/乾象典/第003卷 > 历象图说 > 本天加减图说
## 钦定古今图书集成/历象汇编/乾象典/第003卷 > 历象图说 > 本天加减图说

各曜本重天包于地外，其中心即地心也。因均轮、小轮上有高卑远近，而别成一虚线。本天形偏高偏卑，不能以地心为心，即与本重天之心亦不相合矣。最高起行迟为朒限，其差为减；最卑起行速为朓限，其差为加。夫各曜右转，今古平行，何以有迟速耶？盖从高右行至朒，此本天平行度也。本天心出直线指其实度，而地心出直线指其视度，则实度本大而视度觉小矣。必于所推平行实度之中，减其大小之差，而后得人目所见之度，故高至卑半周谓之朒限。从卑右行至脁，亦本平行度也。本天心出直线指其实度，而地心出直线指其视度，则实度本小而视度觉大矣。必于所推平行实度之中，加其大小之差，而后得人目所见之度。故卑至高半周谓之朓限。又凡近最高左右之半周，远于地而行迟；近最卑左右之半周，近于地而行速。朒初限之差固当减，朒末限虽在朓半周，渐消其朒而亦减；朓初限之差固当加，朓末限虽在朒半周，渐消其朓而亦加。此本天高卑而有加减之源也。